BILAG

FORLÆNGELSE AF ITER-TP AFTALEN

Forlængelse af aftalen mellem Det Europæiske Atomenergifællesskab, Japans regering, Den Russiske Føderations regering og Amerikas Forenede Staters regering om samarbejde om aktiviteterne i forbindelse med den tekniske projektering af den internationale termonukleare forsøgsreaktor

DET EUROPÆISKE ATOMENERGIFÆLLESSKAB, JAPANS REGERING, DEN RUSSISKE FØDERATIONS REGERING OG AMERIKAS FORENEDE STATERS REGERING (»parterne«),

SOM HENVISER TIL aftalen mellem parterne om samarbejde om aktiviteterne i forbindelse med den tekniske projektering (TP) af den internationale termonukleare forsøgsreaktor (ITER), som blev indgået den 21. juli 1992 (»aftalen«), og protokol nr. 2 til denne aftale, der blev indgået den 21. marts 1994,

SOM ER OPMÆRKSOMME PÅ de fremskridt, der er sket, og de forslag, som er blevet fremsat med hensyn til fortsat samarbejde inden for aftalens rammer,

SOM ØNSKER at fortsætte samarbejdet inden for aftalens rammer for at muliggøre fremtidige beslutninger om ITER's opførelse og drift i overensstemmelse med aftalens artikel 1, og

SOM HANDLER i overensstemmelse med aftalens artikel 22 og 25, stk. 2,

ER BLEVET ENIGE OM at ændre aftalen således:

i artikel 25, stk. 1, ændres udtrykket »seks år« til »ni år«.

Denne ændring træder i kraft ved parternes underskrivelse.

>TABELPOSITION>

Overenskomst om forlængelse af ITER-TP-aftalen

I DE FÆLLES TEKNISKE AKTIVITETERS OMFANG

1) Lokalitetsspecifikke aktiviteter:

- tilpasning af projekteringen til placering på bestemte lokaliteter og overslag over omkostningerne herved

- sikkerhedsanalyse og teknisk støtte til forberedelse af autorisationsansøgninger

2) Projektering, herunder mere omfattende muligheder og overslag over omkostninger herved, prototypeafprøvning og FU, herunder fysiske undersøgelser

3) Udarbejdelse af dokumentation med henblik på fremtidige indkøb under inddragelse af resultaterne fra punkt 1 og 2.

II ANDRE FORBEREDENDE AKTIVITETER

Parterne vil også:

1) udarbejde forslag og al nødvendig dokumentation til den fuldstændige virkeliggørelse af ITER, herunder udkast til aftale om bygning og drift samt dermed forbundne udkast til gennemførelsesordninger samt oplysninger om bredere idéers mulige virkninger på, hvilken vej der skal følges mod udviklingen af fusionsenergi

2) tilpasse CFG/LG's struktur og arbejdsmåde med henblik på en effektiv start på den fremtidige byggefase, når og hvis det besluttes at gå i gang

3) hen imod udgangen af år 2 sammen tage de fælles tekniske aktiviteter under punkt I, f.eks. forberedelse af autorisation, omkostningsoverslag, den organisatoriske udvikling, byggeforberedelser og den indenlandske situation op til revision for derefter at udarbejde en fælles evaluering til brug for den enkelte part.

III PARTERNES BIDRAG TIL DE FÆLLES AKTIVITETER

1) Lokalitetsspecifikke aktiviteter

Alle parter har interesse og er engageret i det arbejde, der skal foregå på grundlag af lokalitetsbeskrivelserne. Arbejdet udføres derfor i fællesskab under ITER-direktørens ledelse inden for rammerne af TP, det gælder dog ikke udarbejdelse af dokumenter, som skal foreligge på værtspartens/værtslandets sprog og i dens/dets udformning.

De berørte parter

- fremlægger samtidig med ITER-rådets 14. møde (IR-14. juli 1998), lokalitetsbeskrivelser i overensstemmelse med dokumentet om lokalitetskrav og forudsætningerne for lokalitetsbestemt projektering

- sørger i tide for, at der kan indledes uformelle drøftelser med myndighederne med henblik på at forberede ansøgningerne om autorisation til at bygge og drive ITER.

Direktøren og lederne af de pågældende lokalgrupper (LG) indleder et uformelt samråd, så opgaverne i punkt I.1 ovenfor på grundlag af de berørte parters lokalitetsbeskrivelser kan indgå i det arbejdsprogram, der skal forelægges for IR-14 efter møde herom i det rådgivende forvaltningsudvalg (RFU).

Projekteringstilpasningerne foretages under skyldig hensyntagen til kontrol med projektets anslåede omkostninger.

2) Almindelig støtte

Parterne

- bevarer den Centrale Fælles Gruppe (CFG) og udfører tildelte opgaver

- leverer frivillige bidrag på forskellige områder, herunder styrkelse af det videnskabelige grundlag for aktiviteterne i punkt I.2, f.eks. ved at udnytte de nuværende frivillige ordninger

- sørger fortsat for fælles arbejdssteder (FAS) og støtter øget samvirke.

3) Anslåede ressourcer

De anslåede ressourcer til de planlagte arbejdsopgaver i punkt I (foruden dem, der allerede er øremærket gennem opgaveaftalerne) er efter direktørens forslag, som støttes af ITER-rådet (Protokol over IR-12's beslutninger punkt 6.1.1, tillæg 9) følgende:

>TABELPOSITION>

De enkelte parter gør deres bedste for at levere deres ressourcebidrag (aftalens artikel 12 og 14) og således opfylde deres forpligtelser i henhold til aftalens artikel 17, stk. 1.

IV GÆLDENDE ORDNINGER

1) Disse overenskomster skal sammen med tidligere overenskomster, der blev indgået samtidig med underskrivelsen af aftalen og protokol nr. 2, gælde for forlængelsesperioden, medmindre parterne skriftligt fastsætter andet.

2) De nuværende ordninger, hvor andre lande deltager i henhold til aftalens artikel 19, vil fortsat være gældende.

3) IAEA vil fortsat bestræbe sig for at lette samarbejdet og stille sin assistance til rådighed i overensstemmelse med aftalens artikel 20.

V INDGÅELSE AF OVERENSKOMST

Parterne udfører de fælles aktiviteter med det generelle formål at muliggøre effektiv påbegyndelse af en eventuel fremtidig opførelse af ITER og erkender i tilknytning hertil betydningen af forberedende arbejde på alle relevante områder.